خاریجی ایشلر باخانی مؤولود چاووش‌اوغلو، آمریکا بیرلشمیش دؤولتلرینین، سوریه‌ده نورماللاشمایا قارشی اولدوغونو آنلادیقلارینی سؤیله‌دی.
مؤولود چاووش‌اوغلو برزیلدن قاییدارکه‌ن اؤتن آی روسیانین باشکندی موسکوادا تورکیه-روسیا-سوریه‌ ساوونما باخانلارینین اوچلو گؤروشمه‌سی ایله باغلی ژورنالیستلره آچیقلاما وئردی.
آمریکانین، سوریه‌ ایله نورماللاشما آددیمینا قارشی اولدوغونو آنلادیقلارینی ایفاده ائد‌ن چاووش‌اوغلو بئله دئدی:
"آمریکادان بیزه ‘بونلارلا نیه گؤوشورسونوز یا دا نه‌لر اولور ’ دئیه هئچ بیر شئی گلمه‌دی. اما اونلارین بئله بیر نورماللاشمایا قارشی اولدوقلارینی آنلاییریق. آمریکا دیش ایشلری باخانلیغی سؤزچوسونون بیر مصبوعات منسوبونون سوالینا وئردیگی جاواب‌دان دا بونو گؤروروک. اما ایللردیر تعقیب ائدیلن سیاستین بیر نتیجه وئرمه‌دیگینی آمریکانین دا گؤرمه‌سی لازیم. نهایتینده بو ایچ ساواشی دوردورماق لازیمدیر. بونون یولونون دا مخالفتین خلافینا اولمایاجاغینی دئییریک. یعنی موخالیفته باخمایاراق بیر گؤروشمه یا دا نورماللاشما اولماز".
چاووش‌اوغلو سوریه‌ده هدفلرینین دائمی ثابت‌لیک، باریش، ترورون سونا چاتماسی، سرحد و تورپاق بوتؤولویونو قوروماق اولدوغونو خاطیرلاتدی.
آمریکانین اؤزلرینه ترور هؤرگوتو ی‌پ‌گ ایله موباریزه‌ده هر هانسی بیر تکلیفله گلمه‌دیگینی سؤیله‌ین باخان چاووش‌اوغلو، "گلمه‌سینه ده احتیاج یوخدور. ۲۰۱۹ آنلاشمامیز وار. اورتاق آچیقلامامیز وار،  اونون تعهدلارینی یئرینه یئتیرمک کیفایتدیر" شکلینده دانیشدی.
خاریجی ایشلر باخانی چاووش‌اوغلو، هم تورکیه‌نین هم ده دیگر اؤلکه‌لرین سوریه‌لیلرین گوونلی قاییتماسی اوچون رژیمله باغلانتی قوروماسی لازیم اولدوغونو ایفاده ائتدی.
۱۷ ژانویه‌ده آمریکایا سفر ائدجگینی قید ائد‌ن چاووش‌اوغلو، اورادا بیر چوخ رسمی گؤروشمه‌لر گئچیرجگینی دیله گتیردی.
مؤولود چاووش‌اوغلو، "جمهورباشقانی اردوغان ایله اسد آراسیندا گؤروشمه اولار می؟" سوالینا ایسه "بئله بیر تخمین یئریتمک دوزگون اولماز. نتیجه‌ده بو، سایین جمهورباشقانیمیزین وئرجگی قراردیر" دئدی.
